Les Dominiques acolliran demà una xarrada informativa sobre l’actualitat i seguretat del sector agrari
11 de novembre de 2015

Carcaixent

La delegació de Carcaixent de l’Associació Valenciana d’Agricultors (AVA-ASAJA) celebrarà demà a les 19 hores, en l’Auditori Municipal de les Dominiques, una xarrada informativa sobre l'actualitat del sector agrari i altres ascpectes tècnics i de seguretat d’interés per als llauradors.  L'alcalde de Carcaixent, Paco Salom, serà l'encarregat de presentar l'acte al qual podrà assistir tota aquella persona que hi estiga interessada. Posteriorment, tècnics municipals, enginyers i  membres de l’associació plantejaran les novetats en matèria agrícola que poden afectar Carcaixent i respondran els dubtes o preguntes que puguen tindre els assistents.

Així, s'espera que es tracten assumptes com els nous requisits d’ajudes directes de la Política Agrícola Agrària (PAC) a partir del 2016, la revisió de maquinària, la gestió integral de plagues o altres canvis que afecten el sector, com ara l’exigència del carnet de manipulador de productes fitosanitaris a partir del 26 de novembre. A més, un membre de la Guàrdia Civil explicarà les mesures posades en funcionament per a evitar robatoris en el medi rural, un dels temes que més poden preocupar els llauradors davant de l'inici de la campanya de la taronja i el caqui.